2015. gada Latvijas čempionāts šahā

**2015. gada Latvijas šaha čempionāts** - Latvijas šaha čempionāts vīriešiem un sievietēm, kas notika Rīgā no 30. aprīļa līdz 6. maijam 2015. gadā Latvijas Investīciju un attīstības aģentūras telpās (Pērses iela 2, 2. stāvs).

## Atlases sacensības
Čempionāta izspēles sistēma, salīdzinot ar iepriekšējiem gadiem, netika mainīta. Vīriešu turnīrā bija paredzēti daudzpakāpju atlases turnīri, kas ietvēra ceturtdaļfinālu, pusfinālu un reģionālās atlases sacensības. Pusfināla un reģionālo sacensību uzvarētāji kvalificējas finālam. Tāpat finālam kvalificējas Latvijas 2015. gada U18 zēnu čempionāta pirmo divu vietu ieguvēji un U16 zēnu čempionāta pirmās vietas ieguvējs, kā arī Latvijas 2015. gada senioru čempionāta uzvarētājs. Bez atlases vīriešu čempionāta finālā varēja piedalīties Latviju pārstāvoši šaha lielmeistari un starptautiskie meistari, kā arī Latvijas 2014. gada čempionāta pirmo desmit vietu ieguvēji. Sievietēm atlases sacensības nebija paredzētas, bet fināls notika kā viens atsevišķs atvērta tipa turnīrs, kurā varēja piedalīties Latviju pārstāvošas šahistes ar vismaz I sporta klasi.

### Latvijas vīriešu čempionāta ceturtdaļfināls
No 8. līdz 13. janvārim Rīgas Šaha federācijas telpās notika Latvijas 2015. gada vīriešu čempionāta ceturtdaļfināla sacensības, kurā varēja piedalīties Latviju pārstāvoši šahisti, kam ir vismaz I sporta klase un vai uz 2015. gada 1. janvāri nav Elo reitinga vai tas nepārsniedz 1999 punktus. Turnīrs risinājās 7 kārtās pēc Šveices sistēmas ar apdomas laika kontroli 60 minūtes visai partijai plus 30 sekundes par katru izdarīto gājienu. 41 dalībnieka konkurencē uzvaru ar 6 punktiem izcīnīja Vitauts Boreišis, otrajā vietā ar 5½ punktiem palika Fjodors Poļakovs, bet trešajā vietā pēc papildus koeficienta ierindojās Iļja Semjonovs ar 5 punktiem. Pirmo 10 vietu ieguvēji nodrošināja vietu čempionāta pusfinālā.

### Reģionālie atlases turnīri
No reģionāliem atlases turnīriem tiesības piedalīties Latvijas 2015. gada vīriešu čempionāta finālā ieguva:
# 1.-3. vietu ieguvēji, ja turnīrā piedalījās vismaz 30 dalībnieki;
# 1.-2. vietu ieguvēji, ja turnīrā piedalījās 16-29 dalībnieki;
# 1. vietas ieguvējs, ja turnīrā piedalījās 15 vai mazāk dalībnieki.
No reģionāliem atlases turnīriem tiesības piedalīties Latvijas 2015. gada vīriešu čempionāta pusfinālā ieguva:
# 4.-6. vietu ieguvēji, ja turnīrā piedalījās vismaz 30 dalībnieki;
# 3.-4. vietu ieguvēji, ja turnīrā piedalījās 16-29 dalībnieki;
# 2. vietas ieguvējs, ja turnīrā piedalījās 15 vai mazāk dalībnieki.

#### Kurzemes reģionālā atlase
No 13. līdz 15. februārim Liepājas kompleksās sporta skolas šaha nodaļas telpās notika Latvijas 2015. gada vīriešu čempionāta Kurzemes reģionālās atlases turnīrs. Tas risinājās pēc Šveices sistēmas 7 kārtās ar apdomas laiku 50 minūtes visai partijai plus 10 sekundes par katru izdarīto gājienu. 25 dalībnieku konkurencē uzvaru ar 5½ punktiem pēc papildus koeficienta izcīnīja Rinats Muhamadejevs, otrajā vietā ar tikpat punktiem palika Vitālijs Daškevičs. Trešo un ceturto vietu dalīja Arturs Feldmanis un Ņikita Kuzņecovs ar 5 punktiem. Pirmo divu vietu ieguvēji nodrošināja vietu čempionāta finālā, bet nākamo divu vietu ieguvēji ieguva tiesības piedalīties čempionāta pusfinālā.

#### Vidzemes reģionālā atlase
No 20. līdz 22. februārim Siguldā viesnīcas "Sigulda" konferenču zālē notika Latvijas 2015. gada vīriešu čempionāta Vidzemes reģionālās atlases turnīrs. Tas risinājās pēc Šveices sistēmas 7 kārtās ar apdomas laiku 50 minūtes visai partijai plus 10 sekundes par katru izdarīto gājienu. Atšķirībā no iepriekšējiem gadiem šoreiz Vidzemes reģionālais atlases turnīrs pulcēja spēcīgu dalībnieku sastāvu. 22 dalībnieku konkurencē uzvaru ar 6 punktiem izcīnīja Gints Rasa, atstājot otrajā vietā ar 5½ punktiem FIDE meistaru Kristapu Krustkalnu. Abi uzvarētāji ieguva tiesības piedalīties čempionāta finālā. Trešajā vietā palika FIDE meistars Egons Lavendelis ar 5 punktiem, bet ceturtajā vietā ierindojās četrpadsmitgadīgā Elizabete Limanovska ar 4½ punktiem.

#### Latgales reģionālā atlase
No 27. līdz 29. martam Daugavpils pilsētas šaha-dambretes klubā notika Latgales novada 2015. gada atklātais čempionāts šahā, kas vienlaicīgi bija Latvijas 2015. gada vīriešu čempionāta Latgales reģionālās atlases turnīrs. Tas risinājās pēc Šveices sistēmas 7 kārtās ar apdomas laiku 50 minūtes visai partijai plus 10 sekundes par katru izdarīto gājienu. 16 dalībnieku konkurencē uzvaru ar 5½ punktiem dalīja uzreiz trīs dalībnieki. Pēc papildus koeficienta labākais bija FIDE meistars Andris Starostīts, otro vietu ieguva starptautiskais meistars Valērijs Žuravļovs, bet trešajā vietā palika Romans Safonovs. Par puspunktu no uzvarētāju trijnieka atpalika Oļģerts Indričāns, kas ieņēma 4. vietu. Pirmo divu vietu ieguvēji nodrošināja vietu čempionāta finālā, bet nākamo divu vietu ieguvēji ieguva tiesības piedalīties čempionāta pusfinālā.

#### Zemgales reģionālā atlase
No 28. līdz 29. martam Jelgavas Valsts ģimnāzijas telpās notika Latvijas 2015. gada vīriešu čempionāta Zemgales reģionālās atlases turnīrs. Tas risinājās pēc Šveices sistēmas 7 kārtās ar apdomas laiku 45 minūtes visai partijai plus 15 sekundes par katru izdarīto gājienu. 22 dalībnieku konkurencē pirmo vietu ar 5½ punktiem dalīja Jevgenijs Kločāns (uzvarētājs pēc papildus koeficienta) un Maksims Jarošs. Trešo un ceturto vietu dalīja Edgars Stepiņš (trešā vieta pēc papildus koeficienta) un Daniels Bogorads ar 5 punktiem. Pirmo divu vietu ieguvēji nodrošināja vietu čempionāta finālā, bet nākamo divu vietu ieguvēji ieguva tiesības piedalīties čempionāta pusfinālā.

### Latvijas 2015. gada jauniešu čempionāta fināli
No 16. līdz 21. martam Rīgas Šaha skolas telpās notika Latvijas jauniešu čempionāta fināli visās vecuma grupās. Apdomas laiks turnīros bija 90 minūtes visai partijai plus 30 sekundes par katru izdarīto gājienu. U16 zēnu grupā 11 dalībnieku konkurencē uzvarēja Dmitrijs Tokranovs, kas ieguva 9 punktus no 10, par 2½ punktiem apsteidza otrās vietas laureātu, un ieguva tiesības piedalīties Latvijas čempionāta finālā. U18 zēnu grupā 9 dalībnieku konkurencē par uzvarētāju kļuva Edmunds Beks, kas ieguva 7 punktus no 8, bet otro vietu ar 6½ punktiem izcīnīja Oļegs Petrovskis. Abi uzvarētāji ieguva tiesības piedalīties Latvijas čempionāta finālā.

### Latvijas 2015. gada senioru čempionāts
No 20. līdz 22. martam Rīgas Šaha federācijas telpās notika Latvijas 2015. gada senioru čempionāts. Tas risinājās pēc Šveices sistēmas 7 kārtās ar apdomas laiku 50 minūtes visai partijai plus 20 sekundes par katru izdarīto gājienu. 38 dalībnieku konkurencē pirmo vietu pārliecinoši ieguva Jānis Daudzvārdis ar 6½ punktiem. Uzvarētājs iekļuva Latvijas 2015. gada šaha čempionāta finālā.

### Latvijas vīriešu čempionāta pusfināls
No 2. līdz 6. aprīlim Rīgas Šaha federācijas telpās notika Latvijas vīriešu čempionāta pusfināls. Tās risinājās pēc Šveices sistēmas ar apdomas laiku 90 minūtes visai partijai plus 30 sekundes par katru izdarīto gājienu. Turnīrā varēja piedalīties Latvijas federāciju pārstāvoši šahisti ar ELO reitingu uz 2015. gada 1. janvāri virs 2001 punktiem, kā arī saskaņā ar Latvijas čempionāta ceturtdaļfināla, reģionālo atlases turnīru un Latvijas jauniešu čempionāta nolikumiem turnīram kvalificējušies dalībnieki. 26 dalībnieku konkurencē ar 6½ punktiem pirmo vietu dalīja uzreiz trīs dalībnieki. Pēc papildus koeficienta pirmais bija Vadims Boļšakovs, otrais - Ēriks Mieriņš, bet trešais palika Sergejs Kļimakovs. Pirmo 10 vietu ieguvēji nodrošināja vietu čempionāta finālā.

## Fināls
Abi fināli noritēja pēc Šveices sistēmas 9 kārtās ar apdomas laiku 90 minūtes visai partijai plus 30 sekundes par katru izdarīto gājienu. Vīriešu turnīrā piedalījās 29 dalībnieki, bet sievietēm bija 17 dalībnieces. Vīriešu turnīrā piedalījās 5 lielmeistari (GM) un 5 starptautiskie meistari (IM), bet sievietēm - 3 lielmeistares (WGM). Īsi pirms turnīra sākuma kļuva zināms, ka čempionu tituli būs vakanti, jo abos finālos dalību atsauca pagājušā gada uzvarētāji Igors Kovaļenko un Katrīna Šķiņķe.

### Vīrieši
* 1. kārta - Vīriešu čempionātā par reālākajiem pretendentiem uz uzvaru tika uzskatīti lielmeistari Arturs Neikšāns, Jevgeņijs Svešņikovs, Normunds Miezis, Ilmārs Starostīts un Viesturs Meijers, kā arī starptautiskie meistari Toms Kantāns un Ņikita Meškovs, kuri visi guva uzvaras 1. kārtā.
* 2. kārta - Savas otrās uzvaras izcīnīja Artūrs Neikšāns (pret Tomu Kantānu), Normunds Miezis, Ilmārs Starostīts un starptautiskais meistars Rolands Bērziņš, kuri ar 2 punktiem kļuva par līderiem.
* 3. kārta - Līderu kvarteta savstarpējās spēlēs Artūrs Neikšāns ar melnajiem pieveica Ilmāru Starostītu un kļuva par vienīgo līderi. Aiz viņa sekoja Normunds Miezis, Rolands Bērziņš un Ņikita Meškovs ar 2½ punktiem.
* 4. kārta - Artūrs Neikšāns ilgstošā pozicionālā cīņā pieveica arī Normundu Miezi un saglabāja simtprocentīgu rezultātu - 4 punkti no 4 iespējamajiem. Tuvākie sekotāji - Rolands Bērziņš, Ņikita Meškovs, Oļegs Krivonosovs jau atpalika par punktu.
* 5. kārta - Artūrs Neikšāns ātri vienojās par neizšķirtu ar Ņikitu Meškovu un ar 4½ punktiem saglabāja punkta atstarpi no septiņiem sekotājiem.
* 6. kārta - Artūrs Neikšāns ar baltajiem spēja pozicionāli apspēlēt arī trešo lielmeistaru - Jevgeņiju Svešņikovu un ar 5½ punktiem saglabāja punkta pārsvaru pār tuvāko sekotāju Tomu Kantānu, kas kombinacionālos sarežģījumos bija pārāks par Rolandu Bērziņu.
* 7. kārta - Artūrs Neikšāns noslēdza miera līgumu ar Viesturu Meijeru, kamēr Toms Kantāns ar melnajiem uzvarēja Ilmāru Starostītu un samazināja atstarpi līdz līderim līdz puspunktam. Trešais bija Normunds Miezis ar 5 punktiem pēc uzvaras pār Dmitriju Tokranovu.
* 8. kārta - Artūrs Neikšāns uzvarēja Oļegu Krivonosovu un ar 7 punktiem kļuva praktiski neaizsniedzams konkurentiem. Otru vietu ar 6 punktiem saglabāja Toms Kantāns pēc neizšķirta ar Normundu Miezi. No viņa par puspunktu atpalika uzreiz trīs dalībnieki - Ņikita Meškovs, Normunds Miezis un Jevgeņijs Svešņikovs.
* 9. kārta - Toms Kantāns ātri vienojās par neizšķirtu ar Ņikitu Meškovu, un šis rezultāts Artūram Neikšānam nodrošināja trešo Latvijas čempiona titulu. Jau čempiona rangā viņš ar melnajiem uzvarēja Rolandu Bērziņu. Diezgan ātri par neizšķirtu vienojās arī Jevgeņijs Svešņikovs ar Normundu Miezi, un šis rezultāts deva Tomam Kantānam otro vietu, bet Ņikitam Meškovam - trešo vietu.

#### Interesants fakts
Uzvarētāja Artura Neikšāna rezultāts - 8 punkti no 9 iespējamiem (88,89 %) - bija labākā Latvijas šaha čempionāta rezultāta atkārtojums finālos, kas notikuši pēc Šveices sistēmas. 1990. gadā tieši tādu pašu rezultātu sasniedza Edvīns Ķeņģis, bet 1977. gadā Alvis Vītoliņš izcīnīja 11½ punktus no 13 iespējamiem (88,43 %), kas bija trešais labākais rezultāts. 2023. gadā šos rezultātus pārspēja Toms Kantāns, izcīnot 8½ no 9 iespējamiem (94,44 %).

### Sievietes
* 1. kārta - Sieviešu čempionātā par favorītēm tika uzskatītas lielmeistares Laura Rogule, Dana Reizniece-Ozola, Ilze Bērziņa, kā arī pēdējā laikā strauji progresējusī Elīna Otikova. Tomēr turnīra startā Ilzei Bērziņai neizdevās uzvarēt Elizabeti Limanovsku.
* 2. kārta - Laura Rogule un Elīna Otikova izcīnīja otro uzvaru pēc kārtas, un abas kļuva par līderēm.
* 3. kārta - Abas līderes savstarpējā cīņā nospēlēja neizšķirti, un viņas panāca Dana Reizniece-Ozola un Ilze Bērziņa. Visām četrām līderēm bija 2½ punkti.
* 4. kārta - Līderu partijās Laura Rogule ar baltajiem spēja uzvarēt Danu Reiznieci-Ozolu un kļūt par vienīgo līderi ar 3½ punktiem. Tikmēr Elīna Otikova torņu galotnē neatrada uzvaru pret Ilzi Bērziņu, un kopā ar Jekaterinu Djogtevu visas trīs atpalika no līderes par puspunktu.
* 5. kārta - Laurai Rogulei izdevās izvairīties no zaudējuma cīņā pret Ilzi Bērziņu un saglabāt līderpozīcijas ar 4 punktiem. No viņas par puspunktu atpalika uzreiz četras dalībnieces.
* 6. kārta - Pēc lieliem piedzīvojumiem neizšķirti beidzās Elīnas Otikovas un Danas Reiznieces-Ozolas cīņa. Laura Rogule un Ilze Bērziņa guva savas prognozētās uzvaras. Pēc šīs kārtas Laurai Rogulei bija 5 punkti, par puspunktu atpalika Ilze Bērziņa, vēl par puspunktu - Elīna Otikova, Dana Reizniece-Ozola un Līga Ungure. 
* 7. kārta - Laura Rogule ar melnajiem uzvarēja Līgu Unguri un ar 6 punktiem vēl vairāk nostiprināja savu pārsvaru pār tuvākajām sekotājām. Pēc uzvaras pār Ilzi Bērziņu otrā vietā ar 5 punktiem izvirzījās Dana Reizniece-Ozola.
* 8. kārta - Laura Rogulei bija jāsamierinās ar neizšķirtu pret Elizabeti Limanovsku, kamēr viņas sekotājas izcīnīja uzvaras. Pirms pēdējās kārtas līderei bija 6½ punkti, Danai Reizniecei-Ozolai - 6 punkti, bet Ilzei Bērziņai un Elīnai Otikovai - pa 5½ punktiem.
* 9. kārta - Laura Rogule ar melnajiem uzvarēja savu māsu Agniju Zemzari, ieguva 7½ punktus un astoto reizi kļuva par Latvijas čempioni. Dana Reizniece-Ozola un Elīna Otikova nospēlēja neizšķirti attiecīgi ar Jekaterinu Djogtevu un Elizabeti Limanovsku, bet Ilze Bērziņa uzvarēja Viju Zalcmani. Rezultātā otro un trešo vietu ar 6½ punktiem dalīja Dana Reizniece-Ozola un Ilze Bērziņa, bet labāks papildus koeficients sudrabu deva Dana Reizniecei-Ozolai.

## Latvijas vīriešu šaha čempionāta turnīra tabula
:

## Latvijas sieviešu šaha čempionāta turnīra tabula

:

## Atsauces

## Ārējās saites
*  2015. gada Latvijas vīriešu šaha čempionāta ceturtdaļfināls vietnē chess-results.com
*  Latvijas 2015. gada vīriešu čempionāta Kurzemes reģionālā atlase vietnē chess-results.com
*  Latvijas 2015. gada vīriešu čempionāta Vidzemes reģionālā atlase vietnē chess-results.com
*  Latvijas 2015. gada vīriešu čempionāta Latgales reģionālā atlase vietnē chess-results.com
*  Latvijas 2015. gada vīriešu čempionāta Zemgales reģionālā atlase vietnē chess-results.com
*  Latvijas jauniešu 2015. gada čempionāta fināls U16 zēnu grupā vietnē chess-results.com
*  Latvijas jauniešu 2015. gada čempionāta fināls U18 zēnu grupā vietnē chess-results.com
*  Latvijas 2015. gada senioru čempionāts vietnē chess-results.com
*  2015. gada Latvijas vīriešu šaha čempionāta pusfināls vietnē chess-results.com
*  2015. gada Latvijas vīriešu šaha čempionāts vietnē chess-results.com
*  2015. gada Latvijas sieviešu šaha čempionāts vietnē chess-results.com